Fuzuilh-pomp

Ur fuzuilh-pomp zo un arm-tan hiniennel hir, dezhañ ur c'harger korzennek dindan e ganol peurliesañ, gouest da dennañ kartouchennoù-chase, hag a vez adarmet a-drugarez da fiñvadenn un elfenn eus fust an arm.

 Deskrivadur 
Ar fuzuilhoù-pomp kentañ gwerzhet da vat e oa ar re Winchester Model 1893 ha Model 1897 savet gant ar Stadunanad John Browning. Adarmet e vez kulasenn ur fuzuilh-pomp en ur sachañ war un elfenn a rikl war ar c'harger korzennek. Perzhioù mat ar sistem-mañ eo e c'hall bezañ tennet ar bannadelloù buanoc'h evit gant ur sistem kulasenn-vorailh pe loc'henn-grogenn. Gellet a ra ivez chom daouarn an tenner war ar fust hag an draen. Evit tennañ buanoc'h c'hoazh e c'haller implijout teknik ar slamfire, da lavaret eo kenderc'hel da bouezañ war an draen en ur sachañ war dornell ar pomp : neuze e vez skoet ur gartouchenn nevez diouzhtu pa vez kambret. Kalz a fuzuilhoù-pomp a-vremañ zo kambret e kalibr 12. Flour pe rizennet e c'hall o c'hanol bezañ.

 Implij 
Implijet ez eus bet fuzuilhoù-pomp adalek penn-kentañ an  kantved en armeoù. Efedus int war hedoù-tenn berr a-walc'h (20 pe 30 metr d'ar muiañ-tout) evit leuniañ ar spas gant kalz bannadelloù : talvoudus e voent etre daouarn ar soudarded stadunanat da vare ar Brezel-bed Kentañ. Efedus int e takadoù-emgann kloz evel ar janglennoù pe e diabarzh ar savadurioù. Ur fuzuilh-pomp berr he c'hanol ha dezhi peadra da stagañ ur vaionetez outi a vez graet trench gun pe trench shotgun («arm-tan trañcheoù») anezhi.

Polisoù 'zo er bed a implij fuzuilhoù-pomp evit kaout un arm d'en em zifenn ma 'z int taget gant un engroez pe meur a zen. Riot gun a vez graet er Stadoù-Unanet eus ar fuzuilhoù-pomp a servij d'en ober. Betek ar bloavezhioù 1980 e oa pourveziet kalz poliserien stadunanat gant armoù a seurt-se en o oto evit kaout ur galloud-tan uheloc'h evit ar revolverioù pe ar pistolennoù, a-raok donedigezh ar fuzuilhoù-arsailh damaotomatek en o dafar.

Chaseal gant ur fuzuilh-pomp a vez graet kalz e Norzhamerika, met nebeutoc'h en Europa, dre hengoun. E Frañs e c'haller implijout ur arm pemp tenn dezhañ d'ar muiañ evit en ober hervez lezenn.

 Skouerioù fuzuilhoù-pomp brudet 
 Winchester Model 1897 (, 1897)
 Winchester Model 1912 (, 1912)
 Ithaca 37 (, 1933)
 Remington 870 (, 1950)
 Mossberg 500 (, 1961)
 Winchester 1300 (, 1980)
 Mossberg Maverick 88 (, 1988)
 Benelli Nova (, 2001)

Rummad:Armoù-tan
Rummad:Seurtoù armoù-tan
Rummad:Fuzuilhoù
Rummad:Hoplologiezh
Rummad:Dafar milourel